Document ID: 32009R0046

UREDBA SVETA (ES) št. 46/2009
z dne 18. decembra 2008
o spremembi Uredbe (ES) št. 2182/2004 o medaljah in žetonih, podobnih eurokovancem
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti tretjega stavka člena 123(4) Pogodbe,
ob upoštevanju predloga Komisije,
ob upoštevanju mnenja Evropske centralne banke (1),
ob upoštevanju mnenja Evropskega parlamenta,
ob upoštevanju naslednjega:
(1)
Uredba Sveta (ES) št. 2182/2004 (2) prepoveduje tiste medalje in žetone, ki so podobni eurokovancem. Izkušnje, pridobljene pri izvajanju prepovedi medalj in žetonov, podobnih eurokovancem, so pokazale, da je treba pojasniti zaščitne določbe ter povečati preglednost postopka odločanja.
(2)
Javnost bi lahko verjela, da imajo status zakonitega plačilnega sredstva ne le nekatere medalje in žetoni z motivom, podobnim tistemu z eurokovancev, ampak tudi medalje in žetoni z nekaterimi deli teh motivov. Zato se posebni elementi motivov na eurokovancih, ki so zakonito plačilno sredstvo, ne bi smeli reproducirati v obliki, v kakršni so na eurokovancih. Tudi simboli, ki predstavljajo suverenost države članice izdaje, se na medaljah in žetonih ne bi smeli reproducirati v obliki, v kakršni so na eurokovancih.
(3)
Komisija po posvetovanju z izvedenci za boj proti ponarejanju kovancev iz Odločbe Komisije 2005/37/ES z dne 29. oktobra 2004 o ustanovitvi Evropskega tehničnega in znanstvenega centra (ETSC) in o določitvi koordinacije tehničnih ukrepov za zaščito euro kovancev proti ponarejanju (3) navede, ali so bile zaščitne določbe iz Uredbe (ES) št. 2182/2004 spoštovane in ali kovinski predmet šteje za medaljo ali žeton.
(4)
Posebna merila, ki jih Komisija uporablja pri ugotavljanju skladnosti z zaščitnimi določbami, bi bilo treba pojasniti in opredeliti.
(5)
Nevarnost zamenjave medalje ali žetona, ki ima napis „euro“, „euro cent“ ali simbol za euro, z zakonitim plačilnim sredstvom je večja, kadar ima medalja ali žeton tudi nominalno vrednost. Zato bi moralo biti v tovrstnih primerih na sprednji ali zadnji strani take medalje ali žetona vtisnjen napis „ni zakonito plačilno sredstvo“.
(6)
Uredbo (ES) št. 2182/2004 bi bilo zato treba ustrezno spremeniti -
SPREJEL NASLEDNJO UREDBO:
Člen 1
Spremembe
Uredba (ES) št. 2182/2004 se spremeni:
1.
Člen 2 se nadomesti z naslednjim:
„Člen 2
Zaščitne določbe
1. Ob upoštevanju členov 3 in 4 se prepove izdelava in prodaja medalj in žetonov ter njihov uvoz in distribucija za prodajne ali druge komercialne namene:
(a)
kadar se na njihovi površini pojavljata napisa ‚euro‘ ali ‚euro cent‘ ali simbol za euro;
(b)
kadar je njihova velikost v okviru referenčne lestvice; ali
(c)
kadar je motiv na površini podoben:
(i)
kateremu koli motivu na površini eurokovancev ali delom teh motivov, zlasti napisu ‚euro‘ ali ‚euro cent‘, dvanajstim zvezdam Evropske unije, geografskim prikazom in številkam, v obliki, v kakršni so na eurokovancih;
(ii)
simbolom, ki predstavljajo nacionalno suverenost držav članic, v obliki, v kakršni so na eurokovancih, zlasti podobam državnega voditelja, državnim grbom, oznaki kovnice, oznaki graverja, imenom države članice;
(iii)
obliki oboda ali motivu na obodu eurokovancev; ali
(iv)
simbolu za euro.
2. Komisija navede:
(a)
ali kovinski predmet lahko šteje za medaljo ali žeton v smislu točke (c) člena 1;
(b)
ali za medaljo ali žeton velja prepoved iz odstavka 1 tega člena.
Komisija ne glede na določbe odstavka 1 tega člena med drugim upošteva količino proizvedenih medalj in žetonov, prodajno ceno, embalažo, napise na medaljah in žetonih ter njihovo oglaševanje.“
2.
V členu 3 se odstavek 1 nadomesti z naslednjim:
„1. Medalje in žetoni z napisom ‚euro‘, ‚euro cent‘ ali simbolom za euro brez nominalne vrednosti niso prepovedani, če je njihova velikost zunaj referenčne lestvice, razen če je motiv na njihovi površini podoben enemu od elementov iz člena 2(1)(c).“
3.
Člen 4 se nadomesti z naslednjim:
„Člen 4
Odstopanja na podlagi dovoljenja
Komisija lahko odobri posebna dovoljenja za uporabo izrazov ‚euro‘, ‚euro cent‘ ali simbola za euro na površini medalj in žetonov pod nadzorovanimi pogoji uporabe v primerih, ko ni nevarnosti za zamenjavo. V takih primerih mora biti zadevni gospodarski subjekt v državi članici jasno prepoznaven na površini medalje ali žetona, če pa ima medalja ali žeton nominalno vrednost, mora biti na sprednji ali zadnji strani medalje ali žetona vtisnjen napis ‚ni zakonito plačilno sredstvo‘.“
Člen 2
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v državah članicah v skladu s Pogodbo o ustanovitvi Evropske skupnosti.
V Bruslju, 18. decembra 2008

Labels: 2
7
3
15